钦定古今图书集成/明伦汇编/官常典/第101卷 > 枣阳荣肃王祐楒
## 钦定古今图书集成/明伦汇编/官常典/第101卷 > 枣阳荣肃王祐楒

按《明外史襄宪王传》：“枣阳王祐楒，襄宪王曾孙，力能
制奔马，善文章，博涉星历、兵农医卜之书。嘉靖初，上
疏请伯孝宗，考兴献帝。世宗大悦，以其议发自宗人，
足厌服群心，褒之。更请除宗人禄，使以四民自为生，
贤者用射策应科第。寝不行。时襄王祐𬃊病废不视
事，承奉邵亨挟权自恣，至捶死镇宁王舅。祐楒诱致”
之，抉其目。帝遣大理少卿袁宗儒偕中官锦衣往讯。
亨论死，祐楒坐夺爵。帝幸承天，念祐楒前疏，复之。
按《藩献记》：“枣阳荣肃王祐楒，字夏父，襄宪王曾孙也。
七岁能文章，神姿魁岸雄健，力制奔马，精骑射星历、
兵农医卜之书，靡所不究。其占灾变，言休咎修短迟
速，命多奇中。又好持论经济。世宗初年”，大礼未决，王
上疏言：“时议以皇上入继孝庙，为人后者为之子，欲
称圣父兴献大王为皇叔考，斯据宋儒《濮议》，伯考，濮
王耳。当时欧阳修已谓为人后者不没父母之名，后
竟以无稽，止称濮王为亲，即园立庙矣。岂可引以为
圣朝法乎？今日宜称孝庙为皇伯考，仍称圣父为皇
考，文简而事理无遗，彝”伦叙，公议定矣。嘉靖四年春，
襄王祐𬃊病废不视事，承奉亨窃弄威福。王恶之，执
亨熏目，坐是夺爵。嘉靖十八年以大庆恩典乞复爵，
许之。王尝疏请令宗人执士农业，得自赡足，勿烦朝
廷岁禄之供。礼官以非典制，不许。嘉靖三十四年九
月薨。子《厚爥》嗣。